**Jari Mönkkönen** (s. 10. toukokuuta 1974 Jyväskylä) on suomalainen telinevoimistelija. Mönkkönen voitti eniten menestystä tuoneella telineellään rekillä hopeaa Pietarin EM-kilpailuista 1998. Mitali oli Suomelle ensimmäinen EM-kilpailuista 25 vuoteen. Yhtä aikaa rekin maailmanmestaruuden voittaneen Jani Tanskasen kanssa kilpaillut Mönkkönen voitti Glasgow’ssa vuonna 2001 rekillä ensimmäisenä suomalaisena maailmancupin osakilpailun. Lisäksi hän oli rekillä MM-kilpailujen seitsemäs vuonna 2001 ja kahdeksas vuonna 1994. Mönkkönen edusti Jyväskylän Voimistelijat ’79:ää, ja häntä valmensivat Timo Nuotio ja Mika Holopainen.

Urheilu-ura
-----------

### Nuoruusvuodet

Mönkkönen syntyi Jyväskylässä 10. toukokuuta 1974. Lapsena hän harrasti yleisurheilua. Suomen telinevoimistelumaajoukkueen päävalmentajana tuolloin työskennellyt Mika Holopainen löysi 11-vuotiaan Mönkkösen kaverinsa kanssa leikkimästä Jyväskylän monitoimitalon telinesalista, jonne he olivat harjoitusten jälkeen menneet hyppimään. Holopainen pyysi Mönkköstä kokeilemaan telinevoimistelua, mihin tämä suostui. Holopainen ja Timo Nuotio valmensivat Mönkköstä tämän uran aikana.

Telinevoimistelu-uransa alussa Mönkkönen harjoitteli kovaa, mutta pohjakuntoa hän harjoitteli suhteellisen vähän, mikä hänen itsensä mielestä saattoi johtaa myöhemmällä uralla loukkaantumisiin. Miesten maajoukkueeseen Mönkkönen nousi vuonna 1989.

### Kansainvälinen läpimurto

Mönkkönen voimisteli 19-vuotiaana Brisbanen MM-kilpailuissa 1994, joissa hän sijoittui hypyssä jaetulle 36. sijalle pistein 9,150 ja nojapuilla jaetulle 53. sijalle pistein 8,625. Rekillä hän voimisteli selvästi vahvemmin ja sijoittui karsinnassa jaetulle seitsemännelle tilalle pistein 9,475. Tuloksellaan Mönkkönen selviytyi rekin loppukilpailuun, jossa hän oli kahdeksas 8,950 pistettä tuottaneella suorituksella. Maailmanmestaruuden voitti Valko-Venäjän Vitali Štšerbo. Mönkkösen saavuttama loppukilpailupaikka arvokisoissa oli suomalaiselle telinevoimistelijalle ensimmäinen 21 vuoteen. Moniottelussa Mönkkönen sijoittui parhaana suomalaisena 49. sijalle pistein 52,500.

Sabaen MM-kilpailuissa 1995 Mönkkönen oli moniottelun karsinnan 124:s eikä selviytynyt telinekohtaisiin välieriin tai ottelun loppukilpailuun. Kööpenhaminan EM-kilpailuissa 1996 Moniottelun karsinnassa hän oli 33:s ja Suomen joukkue 21:s. Saman vuoden MM-kilpailuissa jyväskyläläinen sijoittui rekillä karsinnassa kahdeksanneksi pistein 9,550 ja välierässä 16:nneksi vaatimattomilla pisteillä 8,225. Nojapuilla Mönkkönen oli karsinnan 24:s, muttei selviytynyt 16 parhaan välieriin. Vuoden 1997 MM-kilpailuissa Lausannessa Mönkkönen voimisteli Suomen 25:nneksi sijoittuneessa joukkueessa. Moniottelun karsinnassa hän oli 91:s, eikä päässyt loppukilpailuihin. Mönkkösen seuratoveri Jani Tanskanen voitti Lausannessa rekillä maailmanmestaruuden.

### EM-hopeaa Pietarissa

Pietarin vuoden 1998 EM-kilpailuissa Suomen joukkue sijoittui 11:nneksi. Mönkkönen voimisteli ottelun karsinnassa sijalle 19 ja selviytyi 24 parhaan loppukilpailuun. Loppukilpailussa hän sijoittui 15:nneksi. Myös rekillä Mönkkönen ylsi loppukilpailuun, jossa hänen 9,537 pisteen suorituksensa palkittiin hopeamitalilla. Mestaruuden voittanut Espanjan Jesús Carballo keräsi pistemäärän 9,650. Edellinen suomalainen EM-mitalin saavuttanut telinevoimistelija oli nojapuilla vuonna 1973 hopealle sijoittunut Mauno Nissinen.

Vuonna 1999 Mönkkönen voimisteli nojapuilla maailmancupin Glasgow’n osakilpailussa viidenneksi. Saman vuoden MM-kilpailuissa hän sijoittui ottelussa parhaana suomalaisena sijalle 74. Joukkuekilpailussa Suomi oli 30:s.

Keväällä 2000 Mönkkönen loukkasi nilkkansa ja polvensa SM-kilpailujen verryttelyssä, ja hänen nilkkansa kipsattiin viideksi viikoksi. Bremenin EM-kilpailuissa jyväskyläläinen kilpaili vain hevosella (pisteet 9,062) ja nojapuilla (9,212), muttei edennyt loppukilpailuihin. Syksyllä Mönkkönen kilpaili Saksan Bundesliigassa.

### Menestysvuosi 2001

Keväällä 2001 Mönkkönen menestyi maailmancupissa. Hän teki Glasgow’n maailmancupin rekkikilpailussa historiaa voitettuaan ensimmäisenä suomalaisena maailmancupin osakilpailun. Saavutukseen ylsi seuraavan kerran Tomi Tuuha kuusi vuotta myöhemmin. Pariisin maailmancup-kilpailussa Mönkkönen sijoittui hevosella toiseksi ja rekillä kolmanneksi, ja Cottbusissa hän oli rekillä kuudes. Huhtikuussa Mönkkönen sijoittui maailman rekkitilastossa toiseksi ja hevosella kolmanneksi.

Gentin MM-kilpailuissa Mönkkönen kilpaili kolmella telineellä: hevosen 8,475 ja hypyn 8,962 pistettä eivät riittäneet loppukilpailuihin, mutta rekillä hän voimisteli 9,462 pisteen suorituksella karsinnan kymmenenneksi. Kahden rekin loppukilpailuun selviytyneen kilpailijan loukkaannuttua suomalainen pääsi varasijalta loppukilpailuun, jossa hän voimisteli pisteet 8,737 sijoittuen seitsemänneksi. Selkävaivoista kärsinyt Mönkkönen kävi karsinnan ja loppukilpailun välissä hakemassa hoitoa Jyväskylästä. Joukkuekilpailussa Suomen joukkue karsiutui loppukilpailusta oltuaan 19:s.

### Keskittyminen rekkiin

Vuonna 2002 Mönkkönen päätti keskittyä lempitelineeseensä rekkiin ja jätti muut telineet pois harjoittelustaan. Rekin maailmantilaston toisena slovenialaisen Aljaž Peganin jälkeen voimistellut Mönkkönen kilpaili Italian liigan senhetkisen parhaan joukkueen Ginnastica Medan vahvistuksena. Liigan osakilpailuissa hän voitti muun muassa italialaisen Igor Cassinan. Patraksen EM-kilpailuissa Mönkkönen voimisteli joukkuekilpailun lisäksi hevosella, hypyssä ja rekillä, muttei selviytynyt loppukilpailuihin. Keväällä Mönkkönen kävi olkapääleikkauksessa, ja marraskuun MM-kilpailuissa Debrecenissä häntä vaivasi myös tulehtunut selkä. Mönkkönen voimisteli kuitenkin ainoana suomalaisena välieriin oltuaan rekillä karsinnassa 14:ksi paras pistein 9,462. Sama sijoitus välierissä pistein 8,750 ei riittänyt paikkaan loppukilpailussa. Joulukuussa Mönkkönen voimisteli maailmancupin rekin finaalissa, jossa heikot pisteet 6,900 riittivät seitsemänteen sijaan.

Vuonna 2003 käytiin Anaheimin MM-kilpailut, joissa jaettiin kilpailupaikkoja Ateenan kesäolympialaisiin. Suomen joukkue sijoittui Anaheimissa 27:nneksi. Mönkkönen karsi loppukilpailupaikasta hevosella, nojapuilla ja rekillä, joista päätelineellään rekillä hän voimisteli pisteet 9,562. Suoritus riitti sijalle 17, mikä ei kuitenkaan riittänyt loppukilpailuun, ja olympiapaikka jäi haaveeksi.

Vuoden 2004 ajan Mönkkönen vähensi harjoitteluaan saadakseen opintonsa päätökseen. Vuonna 2005 hän ei selviytynyt Debrecenin EM-kilpailujen rekkifinaaliin. Lokakuussa rekkisarjaansa vaikeuttanut ja terveenä harjoitellut Mönkkönen tavoitteli menestystä Melbournen MM-kilpailuista, joissa hän kuitenkin jäi vaatimattomiin pisteisiin 8,025. Maaliskuussa 2006 Mönkkönen voimisteli maailmancupin osakilpailussa Teheranissa rekillä neljänneksi uusitun pistejärjestelmän pistein 14,900. Teheranissa hän sairastui salmonellaan ja verenmyrkytykseen, joista toipuminen kesti yli kuukauden. Volosin EM-kilpailuissa Mönkkönen teki rekillä sarjan keskivaiheilla virheen ja otti askeleita alastulossa, eikä hänen 14,600 pistettä tuottanut rekkisarjansa riittänyt karsinnasta eteenpäin. Lokakuun MM-kilpailuissa Århusissa Mönkkönen voimisteli rekillä 15,075 pistettä, mikä ei riittänyt loppukilpailuun. Mönkkönen päätti lopettaa urheilu-uransa 32-vuotiaana marraskuussa järjestettyjen SM-kilpailujen jälkeen.

Yksityiselämä
-------------

Mönkkönen on naimisissa ja hänellä on kolme lasta, kaksi tyttöä ja poika. Hän aloitti vuonna 2002 palomiehen ammattiin tähdänneet opinnot Kuopion Pelastusopistolla ja valmistui ammattiinsa joulukuussa 2004. Voimistelijanuransa viimeisinä vuosina hän joutui käymään töissä harjoittelunsa ohessa varmistaakseen toimeentulonsa. Mönkkönen on myös tehnyt telinevoimisteluohjelmia Suomen alppihiihtomaajoukkueelle, mäkihyppääjille ja jääkiekkoilijoille.

Mönkkönen halvaantui kaulasta alaspäin voimisteluharjoituksissa heinäkuussa 2016.

Mönkkönen perusti vuonna 2018 Helsingin Konalaan Game of Skills -areenan, jossa hän myös toimii ohjaajana. Asiakkaina on muun muassa jääkiekkoilijoita, koripalloilijoita, cheerleadereitä, judokoita ja taitoluistelijoita.

Saavutukset
-----------

* MM-kilpailuissa rekillä seitsemäs 2001 ja kahdeksas 1994
* EM-kilpailuissa rekillä hopeaa 1998, ottelussa parhaimmillaan 15:s 1998 ja joukkuekilpailussa parhaimmillaan 11:s 1998
* Maailmancupin finaalissa rekin seitsemäs 2002. Osakilpailuissa voitto rekillä Glasgow´ssa 2001 (Ensimmäinen suomalaisen telinevoimistelijan mc-voitto), kolmas Pariisissa 2001, neljäs Teheranissa 2006 ja kuudes Cottbusissa 2001. Hevosella toinen Pariisissa 2001 ja nojapuilla viides Glasgow´ssa 1999
* 30 Suomen mestaruutta vuosina 1991–2006
* Vuoden yllättäjä vuonna 1994 (ensimmäisenä voimistelijana)

Lähteet
-------

* Siukonen, Markku: *90 – Itsenäisen Suomen urheilusankareita*, s. 255. Minerva, 2007. ISBN 978-952-492-055-1.
* Henry Järvinen: HIKI-ohjelmassa Jari Mönkkönen: Harrastus alkoi salaa  6/06. SLU, Liikunnan ja Urheilun Maailma. Viitattu 21.3.2011.

### Viitteet

1. 1 2 3 4  Siukonen
2. 1 2 3 4 5  Järvinen
3. ↑  1994 World Artistic Gymnastics Championships *GymnasticsResults.com*. Viitattu 25.3.2011. (englanniksi)
4. ↑  1994 Individual World Artistic Gymnastics Championships *GymnasticsResults.com*. Viitattu 25.3.2011. (englanniksi)
5. ↑  1995 World Artistic Gymnastics Championships – Men's Qualification *GymnasticsResults.com*. Viitattu 25.3.2011. (englanniksi)
6. ↑  1996 European Championships Artistic Gymnastics Men *GymnasticsResults.com*. Viitattu 25.3.2011. (englanniksi)
7. ↑  1996 European Championships Artistic Gymnastics Men *GymnasticsResults.com*. Viitattu 25.3.2011. (englanniksi)
8. ↑  1996 Artistic Gymnastics World Championships, Men's finals *GymnasticsResults.com*. Viitattu 25.3.2011. (englanniksi)
9. ↑  1996 Artistic Gymnastics World Championships, Men's finals *GymnasticsResults.com*. Viitattu 25.3.2011. (englanniksi)
10. ↑  1997 Artistic Gymnastics World Championships, Men's Teams Qualification *GymnasticsResults.com*. Viitattu 25.3.2011. (englanniksi)
11. ↑
12. ↑  1998 European Championships Artistic Gymnastics Men *GymnasticsResults.com*. Viitattu 25.3.2011. (englanniksi)
13. ↑  1998 European Championships Artistic Gymnastics Men *GymnasticsResults.com*. Viitattu 25.3.2011. (englanniksi)
14. ↑  Gymnastics European Championships 1998 at St.-Peterburg (rus) Men: Horizontal Bar *Sports123.com*. Viitattu 25.3.2011. (englanniksi)
15. ↑  1999 Artistic Gymnastics World Championships – Men's Finals *GymnasticsResults.com*. Viitattu 25.3.2011. (englanniksi)
16. ↑  1999 Artistic Gymnastics World Chamionships – Men's Finals *GymnasticsResults.com*. Viitattu 25.3.2011. (englanniksi)
17. ↑
18. ↑  2000 European Championships Men's Gymnastics Finals *GymnasticsResults.com*. Viitattu 25.3.2011. (englanniksi)
19. 1 2  Mönkkösen rekkiliike parasta antia Tampereella  15.4.2001. mtv.fi.
20. ↑
21. ↑
22. ↑  Mönkkönen rekin finaaliin Saksassa  31.3.2001. mtv.fi.
23. ↑  Mönkkönen kipusi telinevoimistelun rankingissa  13.4.2001. mtv.fi. Viitattu 16.12.2016.
24. ↑  35th World Artistic Gymnastics Championships 2001 Ghent (BEL) *GymnasticsResults.com*. Viitattu 25.3.2011. (englanniksi)
25. 1 2
26. ↑  35th World Artistic Gymnastics Championships 2001 Ghent (BEL) *GymnasticsResults.com*. Viitattu 25.3.2011. (englanniksi)
27. ↑  Gymnastics World Championships 2001 at Gent (bel) Men: Horizontal Bar *Sports123.com*. Viitattu 25.3.2011. (englanniksi)
28. ↑  35th World Artistic Gymnastics Championships 2001 Ghent (BEL) *GymnasticsResults.com*. Viitattu 25.3.2011. (englanniksi)
29. 1 2 3
30. ↑  Mönkkönen vahva rekillä ja hevosella  2.3.2002. mtv.fi.
31. ↑
32. ↑  2002 European Championships Men's Gymnastics Finals *GymnasticsResults.com*. Viitattu 25.3.2011. (englanniksi)
33. ↑
34. ↑  2002 Artistic Gymnastics World Championships, Men's Horizontal Bar *GymnasticsResults.com*. Viitattu 25.3.2011. (englanniksi)
35. ↑
36. ↑  2003 Artistic Gymnastics World Championships Anaheim *GymnasticsResults.com*. Viitattu 25.3.2011. (englanniksi)
37. ↑
38. ↑
39. ↑
40. ↑  1st Individual European Championships in Men's and Women's Artistic Gymnastics – Debrecen 2005 *GymnasticsResults.com*. Viitattu 25.3.2011. (englanniksi)
41. ↑  1st Individual European Championships in Men's and Women's Artistic Gymnastics – Debrecen 2005 *GymnasticsResults.com*. Viitattu 25.3.2011. (englanniksi)
42. ↑
43. ↑
44. ↑  2006 European Artistic Gymnastics World Championships Volos, Greece *GymnasticsResults.com*. Viitattu 25.3.2011. (englanniksi)
45. ↑  39th Men's Artistic Gymnastics World Championships Aarhus (DEN) *GymnasticsResults.com*. Viitattu 25.3.2011. (englanniksi)
46. ↑  Voimistelija Jari Mönkkönen lopettaa uransa  4.11.2006. Helsingin Sanomat. Viitattu 25.3.2011.
47. ↑  MONKKONEN Jari FIG. Viitattu 25.3.2011. (englanniksi)
48. ↑  Kulmala, Ilkka: Se oli tuplavoltti taaksepäin.  *Keskisuomalainen*, 16.12.2016, s. 26–28. Artikkelin verkkoversio. Viitattu 16.12.2016.
49. ↑  Marjaana Varmavuori HS: Urheilutähti Jari Mönkkönen halvaantui, eikä pysty enää liikkumaan lainkaan – sitten hän otti valtavan riskin, joka palautti elämänilon *Ilta-Sanomat*.  21.8.2019. Viitattu 21.8.2019.
50. ↑  Tomi Tuuhasta urheiluvuoden yllättäjä  15.12.2010. YLE Urheilu. Viitattu 25.3.2011.